Michael Keränen

Michael Tommy Juhani Keränen (s. 4. tammikuuta 1990 Tukholma, Ruotsi) on suomalainen jääkiekkohyökkääjä. Hän on pelipaikaltaan vasen laitahyökkääjä, mutta Keränen osaa pelata myös keskellä.

Ura

Seuraura 
Keränen on Tapparan kasvatti, mutta siirtyi B-juniori-ikäisenä Tampereen Ilvekseen kaudeksi 2007–2008. Hän oli B-nuorten SM-sarjan runkosarjassa joukkueensa paras syöttäjä 19 syöttöpisteellään. Kaudella 2009–2010 Keränen oli toimi Ilveksen A-nuorten varakapteenina. Hän oli joukkueen paras pistemies ja A-nuorten SM-liigan pistepörssin neljäs tehoilla 22+28=50. Keräsellä oli myös joukkueen paras teholukema (+9). Hän oli Ilveksen paras pistemies, maalintekijä ja syöttäjä myös pudotuspeleissä tehoilla 4+7=11. Keränen voitti kauden päätteeksi A-nuorten SM-pronssia. Hän pelasi kauden aikana myös ensimmäisen SM-liigaottelunsa 12. tammikuuta 2010 Kalevan Palloa vastaan. Keränen pelasi Ilveksen nelosketjussa. Hän sai kauden ainoaksi jääneessä liigaottelussaan jääaikaa 6.23 minuuttia. Keränen pelasi miesten pelejä myös kolmen Mestis-ottelun verran alle 20-vuotiaiden maajoukkueessa tehopistein 1+1=2.

Heinäkuussa 2010 Keränen teki vuoden mittaisen SM-liigasopimuksen Ilveksen kanssa. Tulokaskaudellaan 2010–2011 hän teki 42 runkosarjaottelussa tehot 5+6=11. Keräsen liigauran avausmaali syntyi kauden neljännessä ottelussa 23. syyskuuta 2010 Helsingin IFK:ta vastaan. Hän pelasi kauden aikana myös yhdeksän ottelua lainalla Mestis-joukkue Lempäälän Kisassa sekä vahvisti keväällä 2011 Ilveksen A-nuoria, jossa Keränen voitti SM-pronssia. Joulukuussa 2010 hän teki kolmivuotisen, kevääseen 2014 ulottuvan jatkosopimuksen Ilveksen kanssa.

Kaudella 2012–2013 Keränen paransi SM-liigan yhden kauden piste-ennätyksensä lähes kaksinkertaiseksi ja oli Matias Soinnun jälkeen Ilveksen toiseksi paras pistemies tehoilla 13+14=27. Keräsen lopullinen läpimurtokausi SM-liigassa oli kuitenkin seuraava kausi 2013–2014, jolloin hän jakoi tehoilla 17+35=52 koko liigan pistepörssin voiton Ville Vahalahden kanssa. Veli-Pekka Ketola -palkinto meni kuitenkin suuremman maalimäärän turvin Vahalahdelle. Keränen palkittiin kuitenkin runkosarjan arvokkaimpana pelaajana Lasse Oksanen -palkinnolla ja myös äänestettiin pelaajien toimesta Veikkauksen vedonlyönnin Kultaisen kypärän voittajaksi. Hän teki kolmen muun pelaajan ohella myös eniten voittomaaleja kuudella osumallaan ja voitti myös Ilveksen sisäisen tehotilaston lukemalla +12. Keränen valittiin kauden päätteeksi myös SM-liigan tähdistökentälliseen.

Huhtikuussa 2014 Keränen teki vuoden mittaisen sopimuksen Helsingin IFK:n kanssa. Hän ei kuitenkaan siirtynyt joukkueeseen, vaan teki samana kesänä NHL-varaamaton Keränen teki kuitenkin vuoden mittaisen ja kaksisuuntaisen tulokassopimuksen Minnesota Wildin kanssa. Hän pelasi kauden 2014–2015 kokonaan AHL-joukkue Iowa Wildissa, jossa Keräsen tulokaskausi toi 70 runkosarjaottelussa tehot 10+27=37, joilla hän oli joukkueen paras syöttäjä ja toiseksi paras pistemies Jonathon Blumin kanssa. Helmikuussa 2015 Keränen nostettiin Wildin NHL-joukkueen vahvuuteen. Hän oli joukkueen mukana neljän ottelun ajan, mutta Keränen ei kuitenkaan mahtunut kertaakaan Wildin kokoonpanoon ja palasi farmiin. Keränen nostettiin Minnesotan vahvuuteen kymmenen muun pelaajan ohella Iowan AHL-kauden päätyttyä huhtikuussa. Hän ei debytoinut koko kaudella NHL:ssä. Toukokuussa Keränen teki vuoden mittaisen ja kaksisuuntaisen jatkosopimuksen Wildin kanssa.

Myös kauden 2015–2016 Keränen aloitti Iowa Wildin AHL-joukkueessa. Hän teki Minnesotassa NHL-debyyttinsä 17. marraskuuta 2015 vieraissa Pittsburgh Penguinsia vastaan. Keränen sai ottelussa jääaikaa 6.09 minuuttia. Keränen lähetettiin debyyttinsä jälkeen takaisin farmiin. NHL:n siirtotakarajalla helmikuun 2016 lopulla Wild kauppasi hänet Ottawa Senatorsiin vaihdossa Conor Alleniin. Keränen siirtyi jatkamaan kauttaan Binghamton Senatorsin AHL-joukkueeseen, eikä häntä kutsuttu enää NHL:ään.

Keränen siirtyi kaudeksi 2016–2017 kaksivuotisella sopimuksella KHL-joukkue Jokereihin. Hän kuitenkin osoittautui pettymykseksi ja teki 25 ottelussa tehot 2+5=7, kunnes Keräsen sopimus purettiin yhteisymmärryksessä marraskuussa 2016. Jokereiden GM Jari Kurri kertoi sopimuksen purkamisen syyksi sen, ettei Keräselle löytynyt sopivaa roolia. Joulukuussa hän palasi loppukauden kattavalla ja vuoden mittaisen option sisältävällä sopimuksella Ilvekseen. 

Tammikuun 2017 lopulla Keränen joutui kohun keskelle, kun Ilvestä uhattiin 100 000 euron sakolla Jokereiden ja SM-liigaseurojen välisen sopimuksen rikkomisesta. Sopimuksen mukaan Liigan seurat eivät saisi Jokereiden KHL-siirron jälkeen värvätä riveihinsä pelaajia, joilla on saman kauden aikana ollut sopimus Jokereiden kanssa. Helmikuussa Liigan hallitus hyväksyi yksimielisesti 100 000 euron sanktion. Liigan tiedotteen mukaan Liiga-seuroilla on sopimus, jonka tavoitteena on estää tilanne, jossa joku Liigan joukkueista on farmijoukkueen kaltaisessa suhteessa Jokereihin tai KHL:ään. Tällä yhteisesti hyväksytyllä sopimuksella halutaan turvata kansallisen jääkiekon pääsarjan elinkelpoisuus. Maaliskuussa Pelaajayhdistys päätti viedä Jokerien pelaajia koskevan siirtokieltosopimuksen Kilpailu- ja kuluttajavirastolle. Sopimuksen on yleisesti katsottu syrjivän Jokereissa pelanneita pelaajia työmarkkinoilla ja sen on katsottu muistuttavan laitonta kartellia.

Kaudeksi 2017–2018 Keränen siirtyi vuoden mittaisella sopimusella KooKoohon. Joukkuetta valmensi hänelle Ilveksestä tuttu Tuomas Tuokkola. Keränen johti KooKoon sisäistä piste- ja maalipörssiä tehoilla 16+22=38 sekä sisäistä tehotilaston lukemalla +6, kunnes helmikuussa 2018 seura purki hänen sopimuksensa taloudellisista syistä ja Keränen siirtyi loppukauden sopimuksella Sveitsin National Leaguen Genève-Servette HC:hen.

Keränen siirtyi kaudeksi 2018–2019 vuoden mittaisella sopimuksella Ruotsin SHL-liigan Mora IK:hon. Joukkueen kausi päättyi putoamiseen HockeyAllsvenskaniin. Syyskuussa 2019 Keränen siirtyi toistaiseksi voimassa olevalla sopimuksella Sveitsin toiseksi korkeimmalle sarjatasolle Swiss Leaguen EHC Vispiin, kun seura hankki hänet paikkaamaan Mark Van Guilderin ja Troy Josephsin loukkaantumisia. Keränen pelasi siellä kolme ottelua. Lokakuussa hän palasi SM-liigaan ja siirtyi loppukauden 2019–2020 kattavalla sekä 1. joulukuuta asti kestävän try-outin sisältävällä sopimuksella Helsingin IFK:hon. Keränen sai koejaksonsa päätteeksi jatkosopimuksen. Hän teki liigauransa ensimmäisen kypärätempun 25. tammikuuta 2020 Mikkelin Jukureita vastaan. Keräsen ensimmäinen maali syntyi ylivoimalla. Hän keräsi ottelussa myös yhden syöttöpisteen oltuaan kakkossyöttäjänä Ville Leskisen tekemään ylivoimamaaliin. Jorma Immonen valitsi Keräsen ottelun Alumnien tähtien ykköstähdeksi.

Marraskuussa 2020 Keränen siirtyi loppukauden 2020–2021 kattavalla sopimuksella Vaasan Sportin SM-liigajoukkueeseen oltuaan alkukauden ilman sopimusta. Hänen kautensa päättyi kuitenkin loukkaantumiseen maaliskuussa 2021. Huhtikuussa Keränen teki seuran kanssa vuoden mittaisen jatkosopimuksen. Kausi 2021–2022 hänelle osoittautui odotuksiin nähden todella vaisuksi ja Keränen teki 45 ottelussa vain 18 tehopistettä.

Maajoukkueura 
Keränen on pelannut Suomen A-maajoukkueessa kuusi ottelua tehopistein 4+1=5. Hän teki A-maajoukkuedebyyttinsä 10. huhtikuuta 2014 Jyväskylässä Latviaa vastaan. Keränen teki ottelussa myös ensimmäisen A-maajoukkuemaalinsa, joka jäi Suomen 5–1-voittoon päättyneen ottelun ratkaisumaaliksi. Hän putosi samana keväänä viimeisten joukosta lopullisesta MM-kisajoukkueesta. Kerästä pyydettiin sittemmin liittymään joukkueeseen, kun Juhamatti Aaltonen estyi pelaamasta kisoissa. Hänen agenttinsa Ilkka Larvan mukaan Keränen kuitenkin kieltäytyi kutsusta ilman luvattua roolia ja halusi keskittyä harjoittelemaan seuraavaa kautta varten. Aaltosen kisajoukkueessa korvasi lopulta Olli Palola.

Yksityiselämä 
Keränen on seurustellut vuoden 2017 Miss Suomen Michaela Söderholmin kanssa alkuvuodesta 2020, vaikkakin he asuvat eri paikkakunnilla, Keränen Tampereella ja Söderholm Helsingissä.

Tilastot

Lähteet

Viitteet 

Suomalaiset jääkiekkoilijat
Lasse Oksanen -palkinnon voittajat
Vuonna 1990 syntyneet
Elävät henkilöt